Luister: Boon is deel van die Weiveld-kliek | Maroela Media
Man kan lank sit oor video van Christchurch-aanvalle
Boon. (Foto: Verskaf)
In die ooste van Pretoria hou Weiveld ál wat ŉ dansliefhebber is se voete warm op die dansvloer en nou het dié gewilde kuierplek ook sy eie temalied, “Weiveld Click”, gekry.
“Weiveld Click” is geskryf en word gesing deur Boon, oftewel Gerrit Boonzaaier, ook bekend as voorsanger vir die musiekgroep 2nd Life.
Boon beskryf homself as die musiekkroonprins van Moepelfontein en het in Julie vanjaar sy eerste amptelike buiging op die Gautengse musiekverhoog gemaak tydens die bekendstelling van dié temalied.
“Die liedjie gaan oor partytjie-hou en die positiewe dinge van die lewe,” vertel Boon in ŉ onderhoud met Maroela Media. “Ons kan gerus die lewe ŉ bietjie vier en ophou dink aan negatiewe dinge.”
“Weiveld Click” word elke week gespeel en op die dansvloer aan Weiveld-gangers bekendgestel. “Sedert die liedjie uitgekom het in Julie vanjaar, was dit soos ŉ ontploffing en die terugvoer lyk baie goed. ŉ Baie bekende persoon, wie se naam ek nie sal noem nie, het op ŉ keer na mense wat gereeld Weiveld besoek verwys as die Weiveld-kliek en ek het toe besluit om ŉ liedjie daaroor te skryf.”
Volgens Boon is die Weiveld-kliek mense wat elke naweek Afrikaanse musiek ondersteun en bemark deur vertonings van Afrikaanse kunstenaars by dié gesogte kuierplek by te woon. “Dit is mense wat saamstaan om die kultuur vorentoe te dryf. Dit is waaroor die Boon-karakter gaan.”
“Weiveld is die bekendste dans- en kuierplek in Gauteng,” vertel Boon. “Al die land se top-kunstenaars tree weekliks daar op. Ongeveer 4 000 mense wat elke naweek die optredes bywoon het ŉ kliek begin vorm, en dit het my geïnspireer om ŉ liedjie te maak daaroor.”
Volgens Boon bevat die snit tipiese Afrikaanse humor wat gemeng is met internasionale klanke. “Ek leef myself uit deur woorde en beweging en dit is my doel om met hierdie liedjie mense te laat lag en hulle op die dansvloer te kry. Die wêreld het ŉ tekort aan nuwe Afrikaanse musiek wat uniek klink,” voeg hy by.
Die musiekvideo, wat tydens hierdie onvergeetlike optrede geskiet is, gaan ook binnekort op sosiale media beskikbaar wees en die treffer sal as die amptelike temalied op die volgende Weiveld-album verskyn.
Boon is een van Suid-Afrika se vrolikste en gelukkigste kunstenaars en sy musiek is ŉ bodemlose put van lekkerluister pret. Aanhangers is dit ook eens dat hulle mal is daaroor om saam te sing en dans wanneer hy op die verhoog is.
Op die oomblik is hy besig met sy vollengte album. “Weiveld Click” vat cool na die volgende vlak en dit trap jou ore plat!” skerts Boon.
Video: Musiekvideo van ‘Die Gelofte’ vrygestel